MUINSUSKAITSE SEISUKOHT NARVA VANALINNA

ARENGUSTRATEEGIS JA LINNAOSA ÜLDPLANEERINGU

LÄHTEÜLESANDE JUURDE

1.Ajalooline taust ja eeldused.

Narva ajalooline vanalinn (ja ka oluline osa uuemast linnast) pommitati ilma sõjalise vajaduseta varemeteks 7.märtsil 1944.a. ENSV Ministrite Nõukogu 21.juuni 1947.a. määrusega nr. 467 loodi vanalinnas „arhitektuuriline kaitseala” ning võeti eraldi „arhitektuuriliste muinsusesemetena” kaitse alla rida varemetes olevaid hooneid vana- linnas. Mõni aasta hiljem rusuv enamik vanalinna varemetes hoonetest – nende seas ka enamik kaitsealuseid – lammutati ning asuti vanalinna ala ajaloolist planeeringut eirates hoonestama elamurajoonina. Seega hävitati tahtlikult ja sihikindlalt väga väärtuslik osa Eesti kultuuripärandist.
Praeguseks on vanalinna alal (keskaegse linna ala ja sellega praeguste muldkindlustuste rajamisega liidetud ala) säilinud muldkindlustused – Eestis väga märkimisväärsed ja suhteliselt terviklikena säilinud – ning 7 arhitektuurimälestistena kaitstavat hoonet ja üks purskkaev, kusjuures mälestised reeglina ei ole sõjajärgse uushoonestusega tajutavas kontekstis. Sõjajärgne planeering ignoreerib enne sõda eksisteerinud tänavate võrku ning välistab suures osas enne sõda eksisteerinud hoonestuse taastamise ilma neid lammutamata, kuna uusehitised on rajatud nende vundamentide (ja keldrite) osalise või täieliku lammutamise hinnaga. Suuremad praegu uushoonestusest vabad alad on raekojast kuni L. Koidula tänavani kulgev ca. 100 m laiune haljasala ja ala L. Koidula tänava lääneküljel bastion Victoria vastas.
Praegu mõjub domineerivalt vabaplaneeringuliselt rajatud sõjajärgne uushoonestus – eriti vanalinna lõunapoolses osas. Eriti kaugvaadetes mõjub see võimsate muldkindlustuste foonil grotesksena, ka oma ajaloolise hoonestuse kontekstist väljarebitud raekoda on pigem tajutav oma asupaika kusagilt eksinud võõrkehana.

2.Muinsuskaitselised kaalutlused.

1. Sõjaeelse Narva vanalinna täielik taastamine ei ole võimalik:
      - kuna Narva linnaarhiiv läks sõja ajal kaduma on rõhuva enamiku hoonete
        taastamine/rekonstrueerimine selleks vajalike plaanimaterjalide puudumisel 

        võimatu; piisavat plaani- ja fotomaterjali on ainult kümnekonna hoone kohta  

        (põhiliselt S. Karlingi raamatus);

- vanalinna taastamine (nii tänavate, kui ka hoonestuse osas) nõuaks kogu 
         sõjajärgse hoonestuse lammutamist, mis ei ole majanduslikult reaalne ega ka   

   ajalooliselt õigustatud;

- rahvusvaheliselt tunnustatud muinsuskaitse põhimõtted (hartad, konventsioonid)   
              ei pea rekonstrueerimist („uue vana püstitamist”) põhimõtteliselt õigeks ja 
              aktsepteerivad seda ainult erandlikel juhtudel;

2. Pidades silmas Narva sõjaeelse ajaloolise vanalinna tahtlikku ning sihikindlat hävitamist ning uue hoonestuse koosmõju muldkindlustuste ja raekojaga:

2.1.pidada vajalikuks taastada ennesõjaaegsed tänavad (koos sillutisega, kui see on maa all säilinud) ulatuses, mida võimaldab sõjajärgne uushoonestus;
2.2.taastada linnaruum (tänavad, kvartalite välismõõted, tänavaäärsete hoonete ehitusmahud, raekoja esine väljak) ulatuses, mida võimaldab sõjajärgne hoonestus, raekojast kuni L. Koidula tänavani (praegusel haljasalal);

2.3.pidada erandina õigustatuks eelnevalt nimetatud alal enne sõda paiknenud silmapaistvamate ja Narva ajaloo seisukohalt olulisemate hoonete – vaekoda, apteek (endised aadressid vastavalt Rüütli 16 ja 18),endine Poorteni maja (Rüütli 24), elamu Rüütli 28, elamu Rüütli15/Rahu 20 (endine Narva Vene Seltsi hoone), Peeter I maja (Rüütli 21) ja Turu 14 (raekojast vahetult lõunas) hoonete, kas ainult välist või ka terviklikku rekonstrueerimist;

2.4.soovitavalt näha ette võimalus (sõjajärgsete elamute lammutamise arvel) mõlema kiriku, kui Narva vanalinna ajaloolise silueti oluliste vertikaalide rekonstrueerimiseks;

3.mitte näha ette uushoonestust ajaloolise linnamüüri, selle tornide ja algsete muldkindlustuste kohal ning linnamüüri ja praeguste muldkindlustuste vahel;

4.pidada vajalikuks raekoja kõrguslikku domineerimist kogu vanalinna alal – uusehitised ei tohiks olla kõrgemad raekoja pööningu poolest kõrgusest;

5.uusehitised ei tohiks oma mahult (võimalik jaotada ka fassaadide ruumilise liigendamisega) oluliselt väljuda sõjaeelsest hoonestuse mastaabist, eriti hoonestuse välisperimeetril, mis mõjub kaugvaadetes koos muldkindlustustega;

6.näha ette võimalus sõjajärgse hoonestuse ümberehitamiseks (vastavalt nende tehnilisele amortiseerumisele) – fassaadide (eriti akende), katuse kuju ja katte (eriti lamekatusega hooned) muutmiseks ning 5-korruseliste hoonete kõrguse vähendamiseks;

7.näha ette traditsiooniliste ehitusmaterjalide kasutamise nõue uusehitiste püstitamisel raekoja ja L. Koidula tänava vahelisel alal ning nende eelistamise nõue kogu vanalinna territooriumil;

8.kajastada nõue, et mistahes kaevetöödel peab olema tagatud arheoloogiline järelvalve ning uusehitiste püstitamiseks muinsuskaitse eritingimuste koostamisele peavad eelnema arheoloogilised uuringud.
Muinsuskaitseamet
